Per Dalgaard (DF), 2002-11-26:
Beslutningsforslag nr. B 23 falder godt i tråd med Dansk Folkepartis holdning til bekæmpelse af kriminalitet, nemlig en mere håndfast reaktion fra samfundets side, også når nye uacceptable discipliner indføres fra den store verden, og det gælder selvfølgelig, uanset om det er organiseret eller ikkeorganiseret kriminalitet.
Dansk Folkeparti finder også princippet om, at organiseret kriminalitet bør straffes hårdere end andre former for kriminalitet, ganske berettiget.
Organiseret kriminalitet er betydelig mere samfundsskadeligt end kriminalitet begået af enkeltpersoner.
Den er præget af en betydelig større råhed, den har alle aspekter for at kunne blive et korrupt element i hverdagen, og den bygger et samfund op i samfundet, endda et samfund, der lever af plat og svindel, afpresning og lyssky aktiviteter.
Derfor er en kraftig og øget opmærksomhed på disse, jeg havde nær sagt udanske, tiltag værd at opfordre til.
Jeg er derfor enig med forslagsstillerne i, at straffelovgivningen skal følge med udviklingen i samfundet, selvfølgelig skal den det. Og det er igen rart at høre, at Socialdemokratiet måske er kommet på andre tanker end tidligere.
I beslutningsforslaget står der en bemærkning, som er meget interessant.
Det kan godt være mine ikke så mange års erfaring her i salen, der gør, at jeg har spørgsmål i den forbindelse, men der står noget om »straffeartens minimum«.
Det lyder interessant.
Hvad er det for et minimum, der her er tale om?
Jeg troede ikke, der fandtes minimumsstraffe i dansk lovgivning.
Det er bestemt noget, jeg godt kunne tænke mig at få afklaret.
Det kan være, forslagsstillerne kan afklare det på et tidspunkt.
Det er jo ikke ukendt, at Dansk Folkeparti går ind for minimumsstraffe i det danske straffesystem i forbindelse med grov vold af forskellig art.
Det har jo en ganske bestemt grund, nemlig at vi finder, at de straffe, der hidtil har været idømt for grov vold, er alt for små.
Desværre har vi jo erfaret, at det tager lang tid at få dommerstanden til at opfange de signaler, der kommer herindefra.
Derfor kunne jeg godt tænke mig at høre forslagsstillerne, hvad de egentlig mener med de ting, der står i forslaget bemærkninger om straffeartens minimum.
Jeg finder også de argumenter, som Venstres ordfører kom med, væsentlige at diskutere i udvalget: om det virkelig betyder, at politiets efterforskning bliver hæmmet, hvis man skal til at definere en række begreber, der skal være opfyldt, før man kan kalde det en organiseret kriminel handling.
En sidste ting, jeg mener er væsentlig i den her forbindelse, og som jo også hænger sammen med bl.a. det tidligere beslutningsforslag, er politiets ressourcer.
Jeg er ikke sikker på - det er i hvert fald den erfaring, jeg har på baggrund af de udtalelser, jeg har fået fra politiet - at de nuværende ressourcer slår til i forbindelse med den øgede kriminalitet og den øgede efterforskning, der skal gennemføres.
Så hvis forslagsstillerne også synes og mener, at politiets ressourcer i den her sammenhæng skal styrkes, kunne vi måske godt få noget ud af det.
Men lad os under udvalgsarbejdet se på, hvor godt vi kan få bearbejdet det pågældende forslag og få indført f.eks. minimumsstraffe.
Så synes jeg, det er værd at snakke om.